
    Fülszöveg


    Mit tehet az FBI karibi részlegének vezetője, ha nemzetbiztonsági ügyről van szó, de mégsem vetheti be a szervezet jamaikai ügynökeit? Természetesen régi barátjához, Anthony Greyhez és társához fordul. A két kung-fu mester magánnyomozó pedig beleveti magát a karibi kaszinók csillogó világába, és szinte nyomban elszabadul a pokol. Gyilkosságok és titokzatos események egész sora követi egymást, ráadásul a nyomozásban egy igen csinos, de rendkívül tapasztalatlan jövendőbeli kolléga, Ana is hátráltatja őket. Az olvasó pedig mindezt a szerzőtől már megszokott, sodró lendületű, fanyar humorú stílusban élvezheti végig.


– Nos, van itt egy kis gubanc, amit ki kéne bogoznunk – kezdtem –, egyelőre azonban nem tudjuk, hogy tulajdonképpen mi is az.


– De mégis, mi történt eddig? – kérdezte Fruggi.


– Két embert lelőttek, háromnak kitörték a nyakát, nekem meg egy titokzatos indiai fickó egyfolytában pénzt ad, amit a kaszinóban mindig elvesztek, mire az illető még többet ad.


– Tessék? – kerekedett el a szeme.


– Ráadásul a halottak egy részénél piros, zsetonszerű, tigriseket ábrázoló korongok vannak, amit viszont a Három tigris nevű kaszinóban nem váltanak be – folytattam.


– Ez most egy kicsit bevibrál nekem – vallotta be pislogva.


– Nekünk is – nyugtattam meg.


  




  

    A Kiadó weboldalának címe:


    www.stsakiado.hu


    https://www.facebook.com/

    1.

    A velem szemben ülő nagydarab, néger fickó leterítette a lapjait a zöld pókerasztalra, majd végigtekintett az asztal körül ülőkön, és zsíros ábrázatán elégedett vigyor terült szét.

    – Nyertem – közölte, én pedig udvarias biccentéssel nyugtáztam a bejelentését, s rezzenéstelen arccal figyeltem, ahogy besöpri az asztalon elhelyezett téteket. Egész idő alatt folyamatosan csalt, amit a pókerasztalnál sosem díjaztam, most azonban nem érdekelt a dolog. Még az sem zavart, hogy két hasonszőrű cimborája segítségével már jó adag zsetont elnyertek tőlem. A Barracuda nem tartozott Jamaika legnagyobb kaszinói közé, afféle félhomályos, tengerparti játékterem volt, ahol a balek turistákat simán megkopaszthatják, ha nem figyelnek oda. Engem viszont nem izgatott, hogy balfácánnak néznek, nem azért voltam itt, hogy nyerjek.

    Valójában egyáltalán nem a játékkal törődtem, hanem a terem túlsó végében ülőket lestem a szemem sarkából. Különösen a borotvált fejű, öltönyös japán érdekelt, aki rezzenéstelen arccal, szinte szuggerálva figyelte az ellenfeleit a kezében tartott lapjai felett, akár egy támadásra kész anakonda. Tudtam, hogy rendkívül veszélyes fickó, és vigyáznom kell, nehogy észrevegye, hogy szemmel tartom. Egyelőre azonban úgy tűnt, a játék teljesen leköti a figyelmét. Jó adag, különböző színű zseton díszelgett előtte csinos kis oszlopokba rendezve, ami azt mutatta, hogy szerencsés estéje van.

    – Nem látja, mi folyik itt?! – riasztott fel a szemlélődésből a mellettem ülő csinos, fiatal lány halk, dühös sziszegése, és a szemben ülő nagydarab néger felé intett a fejével.

    Ránéztem, s alig észrevehető arcrándulással jeleztem neki, hogy ne törődjön a dologgal.

    – Ezek itt csalnak! – súgta erre ingerülten.

    Felsóhajtottam, és a kaszinó oldalsó üvegfalán át kipillantottam a sötétbe borult jamaikai tengerpartra. A holdfényben ezüstösen csillogott a tenger, a partmenti pálmák sziluettjei pedig idilli békét sugároztak, ahogy a leveleik enyhén hajladoztak a lágy szélben.

    – Nyugodjon meg Ana – súgtam békítőleg, mert nem szerettem volna feltűnést kelteni. Annál sokkal fontosabb dolgunk volt.

    – De… de csalnak! – kötötte az ebet a karóhoz a lány. – Méghozzá gátlástalanul!

    – Ne izgassa fel magát.

    – Én… én térden lövöm őket!

    – Mit csinál?

    – Térden lövöm őket!

    – Jóságos ég!

    – Bizony!

    – Mindhármukat?

    – Igen. A behemótot kétszer.

    – Uh – nyögtem fel elkínzottan. – Tudtam, hogy nem kellett volna elhoznunk.

    – Mi az, hogy maguk hoztak el? – fortyant fel dühösen. – Tudtommal az apám miatt vagyunk itt.

    – Igen – ismertem el beletörődően. – Éppen ezért kéne nyugton maradnia.

    – Hát jó – rándította meg a vállát, aztán összehúzott szemmel a nagydarab négerre sandított. – De ha még egyszer szemezni kezd a másik kettővel, akkor…

    – Akkor maga szépen nyugton marad!

    – Rendben – sóhajtotta, majd rövid hallgatást követően folytatta. – De azért a pisztolyt előveszem.

    – Csendesebben – szűrtem a fogaim között, miközben megfogtam a retiküljében matató kezét. – És nehogy azt higgye, hogy egy gumilövedékes pisztoly megijeszt bárkit is.

    – Ők nem tudják, hogy gumilövedékes. És éppen eléggé tud fájni, ha valakit eltalálnak vele.

    – Majd máskor próbálja ki!

    Ana bosszúsan rám meredt, de azért abbahagyta a kotorászást.

    Erre békítően rámosolyogtam, s közben arra gondoltam, mekkorát is tud változni az ember élete egy fél nap alatt.

    … Nos, óriásit.

  

  

    2.

    Délelőtt ugyanis még Miami egyik napsütötte strandján pihentünk jóbarátommal és magánnyomozó társammal Mike Darms-szal, s eszünkbe sem jutott, hogy az este már Jamaikán talál bennünket. Még akkor sem sejtettünk semmit, amikor megcsörrent a telefonom, s láttam, hogy régi barátunk, Peter hív.

    – Mi újság, eszedbe jutottunk? – kérdeztem vidáman, és kihangosítottam a készüléket, hogy Mike is hallja a beszélgetést.

    – Igen – mondta Peter, de a hangjában feszültség vibrált. – Most azonnal szükségem lenne rátok.

    Peter régi barátunk volt, ugyanakkor az FBI karibi részlegének vezetője, így a „most azonnal szükségem lenne rátok” nem hangzott valami jól.

    – Amikor legutóbb sürgősen szükséged volt ránk, akkor egy bahamai bérgyilkos bőrébe kellett bújnom, hogy beépüljek a szigetvilág legnagyobb bandájába – jegyeztem meg rosszat sejtve.

    – Gondolom, most sem pár karton felesleges sör elpusztításában vagy néhány unatkozó szépségkirálynő felvidításában kell segítséget nyújtanunk – vetette közbe Mike.

    A vonal túlsó végén egy darabig csend honolt, végül Peter előjött a farbával.

    – Nemzetbiztonsági ügy.

    – Nagy bajban lehet a nemzet, ha már ránk van szükség – jegyeztem meg epésen.

    – Akkor a lányok meg a pia nem jönnek szóba – tette hozzá Mike, majd rövid hallgatás után megkérdezte: – Mégis, miről van szó?

    – Gyertek be, és mindent elmondok, amit tudok – felelte Peter.

    – Oké – mondtam. – Rögtön indulunk.

    És úgy is lett, fél óra múlva Peter irodájában voltunk.

    – Na mondjad, miért éppen ránk van szükség – biztattam, miközben ledobtam magam az íróasztala előtti süppedős bőrfotelbe.

    – Csak azt ne mondd, hogy megint be kell épülnünk az alvilágba – tette hozzá Mike, lehuppanva a mellettem lévő fotelbe.

    – Ami azt illeti, nem tudom, mit kell tennetek – mondta tanácstalanul Peter.

    – És ki tudja, ha te nem? – tudakoltam, mire széttárta a karjait.

    – Frank – válaszolta végül. – Frank Palmer.

    – Akkor kérdezzük meg az öreget – javasolta Mike.

    – Sajnos nem lehet – rázta a fejét Peter. – Jelenleg kómában van.

    – Úristen! – kiáltottunk fel Mike-kal szinte egyszerre.

    Frank sok évvel korábban a kiképzőnk volt az antiterroristáknál, afféle pótapaként tekintettünk rá, tiszteltük és szerettük. Igaz, az antiterroristákat mindhárman régen otthagytuk, de mindig jó szívvel emlékeztünk rá.

    – Mi történt, beszélj! – ösztökélte Mike, Petert.

    – Pontosan én sem tudom – felelte Peter. – Tegnap este felhívott Jamaikából, és azt mondta, egy nagyon fontos, nemzetbiztonsági ügyben kell beszélnünk, de többet nem akar mondani a telefonban. Mivel nem voltam itt a városban, megbeszéltük, hogy ma délután találkozunk, és akkor mindent elmond.

    – És…? – nógattam.

    – Reggel idejött, és mivel épp egy háromnapos nyílt harcművészeti szemináriumot tartunk, lejött edzeni. Amikor végzett, le akart tusolni, de az egyik folyosón valaki megtámadta, és kis híján megölte.

    – Sikerült elkapni a fickót? – kérdeztem.

    – Nem – rázta a fejét Peter. – Egyelőre fogalmunk sincs, ki lehet. A szemináriumra bárki bejöhetett, mindössze regisztrálnia kellett. Utána kaphatott karateruhát, és részt vehetett az edzéseken.

    – Ha elbánt Frankkel, akkor nyilván profi harcos – mondta Mike.

    – Bizonyára – értett egyet Peter.

    – Mégis, mit vársz tőlünk? – kérdeztem.

    – Nézzétek, Frank azt mondta, valami nagyon fontos, nemzetbiztonságot érintő bűnügy zajlik Jamaikán. De egy ilyen információ önmagában kevés ahhoz, hogy az FBI beavatkozzon, hiszen tulajdonképpen nem tudunk semmit, Frank pedig kómában van, és az orvosok szerint pár napig nem is tér magához.

    – Akkor mégis mit tegyünk? – tudakoltam.

    – Menjetek oda, és nézzetek körül.

    – De azt sem tudjuk, hol kezdjük – vetette ellen Mike. – Vagy arra gondolsz, kérdezősködjünk körbe, nem tud-e valaki valami egetverő svindliről arrafelé?

    – Némi segítségetek azért lesz – mosolyodott el Peter, majd rövid hallgatás után folytatta: – Frank lánya, Ana.

    – Franknek van egy lánya? – csodálkoztunk.

    – Bizony – felelte Peter. – Még az első házasságából. Ami azt illeti, én sem tudtam róla. Mellesleg meglehetősen… energikus lány.

    – Energikus? – kérdezte Mike. – Az mit jelent?

    – Majd meglátjátok – somolygott sejtelmesen Peter.

    – És ő mit tudna segíteni nekünk? – érdeklődtem.

    – Nos – felelte Peter –, Frank vele volt Jamaikán. Sok év után vették fel egymással a kapcsolatot, és úgy volt, hogy pár napot együtt töltenek. Frank az első este felhívott, hogy rájött valami disznóságra, ma reggel iderepültek, és amikor a lány az edzés végén idejött, azzal kellett szembesülnie, hogy Frank a kórházban van. A lényeg, hogy ő talán tud segíteni nektek.

    – Gondolod?  – kérdeztem nem túl nagy lelkesedéssel.

    – Jelenleg nincs jobb ötletem – vallotta be Peter.

    Összenéztünk Mike-kal, s mindkettőnknek ugyanaz járt a fejében. Frank megérdemli, hogy elkapjuk a támadóját, és kiderítsük, mibe tenyerelt bele.

    – Oké – bólintottam végül. – Hol van a lány?

    – Máris behívom – felelte Peter, azzal beleszólt az íróasztalán lévő mikrofonba. – Kéretem Miss Palmert.

    Kisvártatva nyílt az ajtó, és a titkárnő bekísérte a huszonöt év körüli, hosszú fekete hajú, szép arcú lányt.

    Bemutatkoztunk egymásnak, aztán Ana kérdőn Peterre nézett.

    – Kérem, mondja el, amit tud – javasolta Peter.

    – Az nem lesz valami nagy segítség – rándította meg a vállát a lány. – Sok év után vettük fel a kapcsolatot az apámmal, és úgy határoztunk, eltöltünk együtt pár napot Jamaikán. Egy barátnőm fél éve átvette ott egy üdülő üzemeltetését, Ocho Rios-on.

    – És…? – kérdeztem.

    – Az első este elmentünk az üdülő hajójával egy kirándulásra Runaway Bay-be, ahol nemrégiben nyílt egy kaszinó, a Három Tigris. Bementünk, játszottunk kicsit, aztán elmentem a mosdóba, és amikor visszajöttem az apám épp telefonált ide.

    – Szóval fogalma sincs, mi miatt hívta az édesapja Petert?

    – Nincs. Ma reggel idejöttünk, én elmentem körülnézni a városban, az apám pedig bejelentkezett erre a… harcművészeti edzésre, és mire visszajöttem, már a kórházban volt.

    – Ez nem sok – foglalta össze a hallottakat Mike. – gyakorlatilag semmi.

    – És ennek alapján kellene elkezdenünk a nyomozást? – néztem Peterre.

    – Az apám mesélt magukról, és azt mondta, maguk a legjobb magánnyomozók, akiket ismer – nézett rám Ana. – Azt mondta, örülne, ha egyszer én is olyan jó lennék majd, mint maguk.

    – Csak nem magánnyomozó akar lenni? – csodálkoztam.

    – De igen – jelentette ki egy pillanat alatt fellelkesülve. – Már el is végeztem egy négyhetes tanfolyamot.

    – Négyhetes tanfolyamot? – kerekedett el a szemem.

    – Igen – erősítette meg büszkén. – Online.

    – Szuper – mondtam. – De négy hét…

    – Oklevelem is van!

    – Oklevele?!

    – Bizony. Lényegében már mindent tudok.

    – Lassan nem is értem, mi szükség van ránk – jegyeztem meg.

    – Azért egy-két fogást biztos tudnak mutatni – nyugtatott meg, majd hirtelen folytatta. – Mellesleg lőni is tudok!

    – Tényleg?

    – Igen. A tanfolyamhoz járt egy kuponos lövészet is.

    – Egy micsoda? – hüledeztem, és Peterre néztem, aki elnézést kérően széttárta a karjait.

    – Kuponos lövészet – ismételte meg a lány.

    – Az is online?

    – Dehogyis. Pisztolyom is van.

    Azzal előhúzott egy stukkert a retiküljéből, és büszkén felmutatta.

    Erre kérdőn Peter felé fordultunk Mike-kal, aki megnyugtatólag felemelte a kezeit.

    – Csak gumilövedékes.

    – De igazival is tudnék lőni – bizonygatta Ana. – Csak adjanak ide egyet, és…

    – Egyelőre még várjunk a lövöldözéssel – javasoltam.

    – Rendben – vont vállat, s a retiküljébe süllyesztette a fegyvert. – Akkor most hogyan tovább? Maguk a szuperzsaruk.

    – Oké, gondoljuk végig a dolgokat – mondta Mike. – Mivel Frank a kaszinóból telefonált ide, biztos, hogy ott történt valami.

    – Egy ilyen homályos információ alapján viszont nem küldhetek oda FBI ügynököket – mondta Peter –, ezért kéne először nektek körbe szimatolni.

    – Mindenképpen a Három Tigrisben kell kezdenünk a nyomozást – tettem hozzá.

    – Először is az apám támadóját kell elkapni – jelentette ki a lány –, mert biztos, hogy azért támadt rá az apámra, mert az rájött valamire

    – Ez logikusan hangzik – ismertem el.

    – Ugye? – nézett rám diadalittasan. – Tehát elkapjuk a fickót, és ha nem beszél, én térden lövöm.

    – Térden lövi? – képedtem el.

    – Vagy legalábbis megfenyegetem – mondta elszántan. – Az apám szerint az ilyesmi mindig működik.

    – Aha. Na és hogy akarja elkapni az illetőt?

    – Hát… maguk a…

    – Szuperzsaruk, igen – mormogtam, majd Peterre néztem.

    – Van egy kamerafelvétel a támadásról – felelte a ki nem mondott kérdésemre. – De a felvétel homályos, elég sötét, és csak hátulról látszik a támadó. Abból nem lehet beazonosítani a fickót.

    – Hányan vettek részt ezen a szemináriumon? – kérdezte Mike.

    – Kétszázhuszonhatan. Igazából bárki jelentkezhetett, mindössze ki kellett tölteni egy adatlapot, és befizetni a díjat, aztán kapott egy világoskék karateruhát, és akár egyből mehetett is valamelyik edzésre.

    – Világoskék karateruha? – fintorította el az arcát Mike.

    – És világoskék öv – egészítette ki Peter. – A szeminárium ezzel hangsúlyozza, hogy bármilyen stílus képviselőjét szívesen látja.

    – Szóval kétszázhuszonhat egyforma öltözékű ember között kéne megtalálni a tettest – mondtam.

    – Igen. Ráállítottam tíz embert az ügyre, hamarosan elkezdik a kihallgatásokat.

    – Erre nincs idő! – mondta türelmetlenül Ana. – A fickó ezalatt simán leléphet.

    – Ez igaz – értettem egyet.

    – Akkor mit javasoltok? – érdeklődött Peter.

    – Nézzük meg a felvételt, meg a jelentkezők adatlapját. Az ilyeneken általában feltüntetik az illető magasságát, súlyát, hogy milyen harcművészeti stílust képvisel, sőt még egy fotót is csinálnak róla.

    – Akkor nem is lesz nehéz megtalálni – mondta könnyedén Ana, majd amikor felvont szemöldökkel ránéztem, hozzátette: – Az apám szerint maguk a legjobbak. Bizonyítsák be!

  

  

    3.

    Megnéztük a támadásról készült felvételt, aztán nekiestünk Mike-kal az adatlapoknak, és öt perc múlva egymásra vigyorogtunk.

    – Na mi a helyzet? – tudakolta Ana.

    – Megvan a fickó – feleltem.

    – Micsoda? – képedt el.

    – Ez biztos? – kérdezte Peter.

    – Igen – feleltem.

    – Az… hogy lehet? – hüledezett a lány.

    – A felvételen ugyan mindvégig hátulról látszik a fickó, de a karateruhát összefogó öv szélességéhez viszonyítva a magassága könnyedén meghatározható. A fickó körülbelül százhetvennyolc centi magas, ezért leszűkítettük a kört a százhetvenöt és száznyolcvan körüli emberekre.

    – Ez nagyjából a férfiak felére igaz – ingatta a fejét.

    – Az is látszik a felvételen, hogy borotvált a feje, ez még tovább szűkítette a kört. Maradt hatvankettő.

    – És? – kezdett érdeklődőbbé válni.

    – Azonkívül a mozgásából egyértelmű, hogy balkezes. Így már csak kilencet kellett tovább vizsgálni.

    – És…?

    – Tudja, mivel ez egy nyílt edzés volt, bármilyen stílus képviselője részt vehetett rajta. És bár az öltözékük teljesen egyforma volt, egyikük máshogy kötötte meg az övét, mint a többiek. Hátul keresztezve, ilyet pedig csupán egyetlen stílusnál alkalmaznak, a kyokushin karaténál. Az apja támadója tehát egy százhetvennyolc körüli, borotvált fejű, balkezes, kyokushin karatés, ilyen pedig csak egy van, ez a fickó.

    Azzal a monitorra mutattam.

    – Haruto Nakamura – olvasta a kép alatti nevet a lány, és belekotort a retiküljébe. – Kapjuk el, én pedig…

    – Nem lövi térden! – szóltam rá szigorúan. – Egy ilyen fickót nem ijeszt meg ilyesmivel, és most különben sem ő a fontos, hanem az, hogy kiderítsük, mi folyik Jamaikán abban a Három Tigris nevű kaszinóban.

    – Akkor mit tegyünk? – kérdezte Ana tettre készen.

    – A fickó valószínűleg Jamaikára megy, mi pedig követjük Mike-kal, és kiderítjük, miben mesterkedik – feleltem.

    – Hohó, én is megyek – kiáltott fel. – Elvégre az én apámat támadták meg, szóval én is részt akarok venni a nyomozásban. Már mondtam, hogy elvégeztem egy…

    – Tudom, egy négyhetes kurzust – mondtam fáradtan. – De az apja megtámadásából látszik, hogy veszélyes emberrel van dolgunk, és valószínűleg társai is vannak, akik hasonlóan veszélyesek lehetnek.

    – Akkor sem tilthatják meg, hogy visszamenjek. És ha nem engedik meg, hogy magukkal tartsak, akkor egyedül kezdek el nyomozni.

    – Isten ments! – emelte fel a kezeit Mike, aztán rám nézett. – Szerintem jobban járunk, ha Ana velünk lesz.

    Elképedve néztem rá, s közölni akartam vele, hogy teljesen elment az esze, de a tekintete elárulta, ő sem gondolja komolyan Ana bevonását a nyomozásba, csupán azt akarja megakadályozni, hogy a lány elbaltázza az akciót.

    – Nos… – húztam a szavakat – jobban belegondolva, talán mégis az lesz a legjobb, ha… Ana csatlakozik hozzánk. Végül is egy négyhetes képzés komoly dolog. Pláne online.

    – Ugye? – ragyogott fel a lány arca lelkesen. – És mivel apám szerint maguk mesterei a közelharcnak, de nem használnak fegyvert, kész szerencse, hogy nekem van pisztolyom.

    – De még milyen szerencse – értettem egyet.

    – És persze hoztam magammal tartaléktárakat is.

    – Ez már oltári szerencse – dünnyögtem, pedig ekkor még nem is sejtettem, milyen megpróbáltatások várnak ránk Ana társaságában.

    A beszélgetésünk nyomán Peter sietve leállította az embereit, és rövid idő alatt kideríttette, hogy Nakamura a délutáni géppel megy vissza Jamaikára, egész pontosan Ocho Rios-ra, ahol ugyanabban az üdülőben foglalt szállást, mint Anáék. Gyorsan beszereztük a jegyeket ugyanarra a járatra, és nemsokára fel is szállt velünk a Jumbo. Nakamura a gép elülső részében ült, így nyugodtan szemmel tarthattuk, de nem csinált semmi különöset, és nem is lépett kapcsolatba senkivel.

    Két óra elteltével tükörsimán landoltunk a James Bond sztorik írójáról elnevezett Ian Fleming International nevű, valójában meglehetősen aprócska repülőtéren, s miután Nakamura taxiba ült, mi is leintettünk egyet.

    – A Tropical Heaven-be megyünk – közölte Ana a raszta frizurás, középkorú taxissal, miután bevágódtak Mike-kal a hátsó ülésre. Amaz bólintott, kicsit lejjebb tekerte a hangerőt a rádión, hogy a hangszóróból áradó reggae zene elhalkuljon, és elindult.

    – Nyaralás? – kérdezte, miközben a zene ütemére himbálózva rákanyarodott a tengerparton futó aszfaltcsíkra.

    – Olyasmi – válaszoltam kitérően.

    – Biztos jól fogják érezni magukat – mosolygott biztatóan, azzal a kincstári optimizmussal, amellyel egy reggaet hallgató, rasztafrizurás taxis mosolyoghat a nyaralásra érkező utasaira.

    Hasonló mosollyal viszonoztam a dolgot, bár egyáltalán nem voltam biztos benne, hogy felhőtlen napok várnak ránk. Aztán az előttünk haladó taxira váltott a tekintetem, amelyben Nakamura ült, s arra gondoltam, milyen kár, hogy a fickó szégyent hoz egy olyan kiváló harcművészeti stílusra, mint a Kyokushin karate. Ez az egyik legkeményebb stílus, számtalan kiváló mesterrel, és rengeteg lelkes karatékával, akik nem érdemlik meg, hogy egy bűnöző árnyékot vessen a szakágukra.

    Gondolataimból Ana riasztott fel, aki hátulról hirtelen erősen megrázta a könyökömet.

    – Megáll! Megáll! – mutatott előre a fülem mellett, s láttam, hogy Nakamura taxija lefékez egy kis bolt mellett. – Látja, megáll.

    – Egen, látom – morogtam, és hátra pillantottam a Mike-ra, aki Ana mellett ült.

    Társam megvonta a vállát, s szótlanul figyelte, ahogy a japán kiszáll a kocsiból.

    – Mi is megálljunk? – tudakolta taxis, akinek az elmúlt percek alatt volt ideje rájönni, hogy szemmel tartjuk kollégája utasát.

    – Nem kell – feleltem, mert úgy véltem, Nakamura felfigyelhetne ránk. – Menjünk tovább.

    A taxis biccentett, és elsuhant az álló jármű mellett, Ana azonban nem hagyta szó nélkül a döntésemet.

    – Talán éppen valami sumákolásra készül – súgta.

    – Vagy csak beugrott venni egy doboz cigit – mondtam. – A reptéren elszívott egy fél dobozzal.

    – Már emiatt sem szimpatikus – dünnyögte Mike halkan. – Egy karatés, aki cigizik.

    – Ha egy kis esti kirándulásra vágynak, akkor ugorjanak el ehhez a kis pihenőhelyhez – szakította félbe a csevegésünket a taxis, és himbálózó felsőtesttel kimutatott az oldalablakon egy bokorcsoportra, amely mellett elhaladtunk. – Van itt egy hangulatos kis pihenőhely, afféle kilátó, padokkal. Innen igazán gyönyörű az éjszakai tenger.

    – Nem biztos, hogy lesz rá időnk – mondta Mike.

    – Akkor ezek szerint mégiscsak dolgozni jöttek? – hökkent meg a taxis.

    – Dehogyis – feleltem könnyedén. – Kizárólag nyaralás lesz… Egy kis kaszinózással kiegészítve.

    – Hátha szerencséjük lesz – nevetett fel erre a fickó, és kövér gázt adott, felpörgetve a motort, amitől az autó megugrott.

    – Azt nagyon reméljük – mondtam, s tényleg reméltem, hogy minden bonyodalom nélkül megússzuk ezt a kalandot.

    – Talán mégis meg kellett volna állnunk – szólalt meg Ana, félig hátrafordulva az ülésén, tekintetét a mögöttünk kavargó porfelhőbe fúrva. – Lehet, hogy nem ártott volna követni vagy ilyesmi. És ha tényleg sumákol, akkor…

    – Ne folytassa! – emeltem fel a kezem.

    – Az üdülőbe fog jönni, ott még láthatjuk eleget – nyugtatta meg Mike is, mire Ana elégedetlenül megvonta a vállát.

    Én meg elnyúltam az ülésen, nem is sejtve, hogy ezúttal kivételesen hallgatnunk kellett volna a lányra.

    Pár perccel később megérkeztünk a Tropical Heaven-be. Két egymással szemben elhelyezkedő, hosszúkás, hófehér, egyemeletes épületből állt, amelyek merőlegesek voltak a közeli tengerpartra, és valamennyi szoba erkélyéről rá lehetett látni oldalvást a vízre. A két épület között egy pálmákkal szegélyezett sétány vezetett le a strandra, ahol az Ana által korábban említett hajó is horgonyzott, de most senki sem volt körülötte, és a parton is alig lézengtek.

    Nem csoda, a nap lemenőben volt, valahonnan a közelből reggae zenét, és fűszeres illatokat sodort felénk a szél, érhető, ha a többségnek a vacsorán vagy valamilyen esti programon járt az esze.

    – Vajon melyik lehet Nakamura szobája? – tűnődtem félhangosan, amikor kiszálltunk a taxiból, és körülnéztünk.

    – Majd Monica megmondja – felelte Ana. – Ahogy már említettem, ő a barátnőm, s egyben az üdülő vezetője.

    – És őt hol találjuk?

    – Itt balra a B épületben. Itt van az én szállásom is.

    Bementünk a jelzett épületbe, és az apró előtérben, amely egyúttal egy lépcsőház is volt, szinte azonnal beleütköztünk Monicába. Hasonlóan fiatal volt, mint Ana, és hasonlóan csinos.

    – Helló! – köszönt ránk, majd kérdőn Anára nézett.

    – Ők az… ismerőseim – mondta gyorsan Ana, és sietve suttogásra váltott. – De ez titok! Nemzetbiztonsági ügy!

    Összenéztünk Mike-kal, és éreztük, hogy kezd égnek állni a hajunk.

    – Nem kéne bemondani a hangosbemondóban? – sziszegtem oda alig hallhatóan Anának, finoman megszorítva a karját.

    Monica zavart mosollyal nézett ránk, s úgy láttam, ideje átvennem a beszélgetés irányítását.

    – Nézze Monica, Ana csak… viccel. Igazából mindössze arról van szó, hogy nem szeretnénk, ha bárki is tudná, hogy… közelebbről ismerjük egymást.

    – Aha.

    – Igen.

    – Nem probléma – mondta értőn Monica.

    – Majd később elmondok mindent – tette hozzá sietve Ana. – Most kéne nekik két külön szoba, meg egy Nakamura nevű fickónak a szobaszáma.

    Újra összenéztünk Mike-kal, és láttuk, hogy most már semmi értelme titkolózni. Csak abban reménykedhettünk, hogy Monica egy jó szállodáshoz illő diszkrécióval tudja kezelni a helyzetet. Néhány mondatban kénytelen-kelletlen elmondtunk neki annyit, amennyit muszáj volt, és a lelkére kötöttük, hogy senkinek se beszéljen arról, amit hallott.

    Monica végighallgatott bennünket, majd értőn bólintott.

    – Higgyék el, a pályafutásom során sok szállodában dolgoztam, sok mindennel találkoztam, és nem egyszer volt szükség nagyfokú diszkrécióra.

    – Ebben nem kételkedünk – mondta Mike.

    – És előre is köszönjük – tettem hozzá. – Egyelőre azonban elég, ha kapunk két szobát a társammal, illetve megmondja ennek a Nakamurának a szobaszámát.

    – Azt hiszem, ő is itt lakik, a B épületben – felelte. – Mindjárt utánanézek.

    Sarkon fordult, s intett, hogy kövessük. A lépcsőházon áthaladva egy bambuszbútorokkal berendezett, karibi hangulatú hallba jutottunk, amelynek túlsó végében zöld-sárga-fekete színekben pompázó recepciós pult terpeszkedett. Monica odasietett, és végigzongorázott a pulton lévő számítógép klaviatúráján.

    – Meg is van – közölte pár másodperccel később.

    – Ezt nevezem gyorsaságnak – udvariaskodott Mike, s láttam, hogy nemcsak a lány gyorsasága tett rá nagy hatást.

    – Köszönöm – mosolygott rá Monica, aztán sietve mondta a szobaszámot is, majd visszafordult a számítógéphez, és némi keresgélés után ránk nézett. – Már csak a másik, vagyis az A épületben vannak szabad szobáink, de gondolom, ez nem probléma.

    – Egyáltalán nem – feleltük, mire Monica gyorsan levett a fali tartóról két kulcsot, és felénk nyújtotta.

    – Az egyik emeleti, a másik földszinti.

    Elvettem az emeleti kulcsot, s elindultam kifelé.

    – És most hogyan tovább? – lépett mellém izgatottan Ana. – Én arra gondoltam, hogy lesbe állunk, aztán ha jön a fickó, elkapjuk, és akkor…

    – Először is beköltözünk – válaszoltam nyugalmat erőltetve magamra. – Azután szépen megvárjuk Nakamurát, és figyeljük, kivel akar kapcsolatba lépni.

    – Hű, ez is nagyon izgin hangzik – lelkendezett. – Nem is gondoltam, hogy a tanfolyam elvégzése után ilyen gyorsan bekerülök egy igazi nyomozás sűrűjébe, és…

    – Nem fog belekerülni! – vágtam el a szóáradatot, aztán jobbnak láttam finomítani a dolgot. – Úgy értem, nem a sűrűjébe.

    – Hát hova? – kerekedett el a szeme riadt csalódottsággal.

    – Nos, ööö… maga lesz a… biztosító ember.

    – A micsoda?

    – Aki… biztosítja az akciót – próbálta kellően vonzóvá tenni a dolgot a mögöttünk lépdelő Mike.

    – Aha. És az mit jelent?

    – Nos – magyaráztam –, amint Nakamura elindul a szálláshelyéről, én követem, és kiderítem, kivel és miért találkozik.

    – És én?

    – Maga biztosítja, hogy… hogy Mike közben át tudja kutatni a fickó szobáját, anélkül, hogy az esetleg visszatérne, és rajtakapná Mike-ot.

    – Aha.

    – Igen.

    – Nem inkább magával kéne mennem, és…?

    – Semmi esetre sem.

    – De ha ez a Nakamura találkozik valakivel, aztán szétválnak, és mindkettőt követni kéne, akkor jobb lenne, ha ott lennék, mert akkor rá tudnék állni az egyikükre.

    A mögöttünk lépdelő Mike-ra sandítottam, aki láthatóan jól szórakozott az erőfeszítésemen, hogy távol tartsam Anát a tervezett akciótól.

    – Csakhogy Mike kutatását is biztosítani kell – mondtam végül. – Ez… nagyon fontos!

    – Ühüm – dünnyögte Ana nem túl nagy lelkesedéssel, de azért úgy tűnt, sikerült meggyőzni.

    – Akkor ezt megbeszéltük – erősítettem meg. – Most pedig lássuk a szobákat!

    Gyorsan elfoglaltuk a szállásainkat Mike-kal, ami nem okozott nagy erőfeszítést, mert Miamiban nem sok időnk maradt a csomagolásra, így alig pár holmit szedtünk össze.

    Miután végeztem a kipakolással, töltöttem magamnak egy whiskyt, s kiültem az erkélyre, ahonnan ugyan oldalvást a tengerre láttam, ám velem szemben a pálmasétány túloldalán a lombok között tökéletes kilátás nyílt Nakamura emeleti szállására is. Ana szobája kettővel odébb, majdnem teljesen velem szemben helyezkedett el, és a lány nemsokára meg is jelent az erkélyen egy koktéllal a kezében. A ruháját időközben tűzpiros bikinire cserélte, és teljesen átlagos turistának tűnt.

    Nos, nem teljesen átlagos – állapítottam meg rövid szemlélődés után.

    Valójában egy nagyon csinos turistának látszott, akinek olyan tökéletes alakja van, hogy az ember alig tudja levenni róla a tekintetét. Igaz, a közöttünk lévő pálmák lombkoronái miatt nem lehetett minden részletet tökéletesen látni, de ami látszott, az éppen elég volt ahhoz, hogy ne akarjak másfelé figyelni.

    Természetesen Ana is észrevette, hogy nézem. Rám mosolygott, felém emelte a poharát, és belekortyolt az italába. Követtem a példáját, aztán figyeltem, ahogy leül az erkély fonott székébe, és szemét behunyva élvezi a késő délutáni nap sugarait.

    Hátradőltem a székemen, s átgondoltam az előttünk álló feladatokat. Tulajdonképpen egyszerű rutinfeladatnak tűnt az egész, csupán várni kellett.

    Még jó, hogy Anát sikerült meggyőzni, hogy nagyon fontos szerepe lesz az akcióban – gondoltam, a lány bámulatosan szexi alakját figyelve a poharam felett. – Így nem akar majd ott tüsténkedni körülöttünk, hanem szépen leül a hallban, és megvárja, hogy a kutatás végeztével Mike lemenjen hozzá, s megdicsérje a kiváló helytállásért.

    Gondolataimból Nakamura taxijának érkezése riasztott fel. A japán kiszállt, s fürge léptekkel besietett az épületbe. Kisvártatva felgyulladt a szobájában a villany, és a lombok közt átlesve láttam, hogy átöltözik. A laza turistás pólót meg rövidnadrágot elegáns öltönyre cserélte.

    Úgy látszik, máris készül valahová – gondoltam, s én is öltözni kezdtem. Mire végeztem, a japán szobájában már nem égett a villany.

    Gyorsan leszáguldottam a földszintre, és bekopogtam Mike-hoz.

    – Mi a helyzet? – hajolt ki a résen.

    – Nakamura most indul – feleltem. – Rátapadok, te meg pár perc múlva szólj Anának, hogy foglalja el a helyét a hallban, és nézz körül a fickónál.

    – Még szerencse, hogy a lány azt hiszi, van értelme a hallban ücsörögni – mondta társam. – Különben ott lihegne a nyakamban.

    – Bezzeg Monicával szívesen kutatnál, mi? – kajánkodtam.

    – Ő valószínűleg nem olyan izgága, mint Ana – érvelt Mike vidáman

    – Az könnyen lehet – értettem egyet. – Na megyek, nehogy meglépjen.

    – Ha baj van, hívjál.

    – Oké – biccentettem, azzal kiviharzottam az épületből.

    Keresztülvágtam a pálmasétányon, és nagy lendülettel be akartam fordulni a sarkon, de beleütköztem valakibe. Hátra tántorodtam, aztán bosszúsan fújtam egyet. Ana állt előttem, csinos, testhez simuló, királykék nyári ruhában, retiküllel a vállán.

    – Maga hogy kerül ide? – néztem rá szigorúan.

    – Ugye milyen gyorsan átöltöztem? – kérdezett vissza büszkén.

    – Egen. De hova készül?

    – Szerintem nagyobb hasznomat veszik, ha magával megyek.

    – De… arról volt szó, hogy Mike-nak segít.

    – Mike egyedül is tud kutatni, de ha ez a Nakamura találkozik valakivel, és…

    – Tudom, ha szétválnak, maga tudja követni az egyiküket.

    – Igen.

    – Egyáltalán honnan tudta, hogy a fickó elindult?

    – Titokban lestem magát a félig csukott szemhéjaim alól. Amikor berohant, és ledobálta magáról a ruháit, egyből tudtam, mi a helyzet. Igazán megdicsérhetne a helyzetfelismerésemért.

    Gyorsan átgondoltam a dolgot, és arra jutottam, hogy végül is nem baj, ha velem van.

    – Rendben, meg van dicsérve, de most siessünk, mert utol kell érnünk a fickót.

    – A Barracudába megy.

    – Hova?

    – A Barracuda nevű kaszinóba.

    – Ezt honnan tudja? –képedtem el.

    – Mialatt lelopakodtam a lépcsőn, hallottam, hogy megkérdezi a recepción, van-e a közelben kaszinó, a recepciós pedig közölte, hogy a Barracuda itt van pár száz méterre.

    – Szóval a Barracuda – ízlelgettem a szót, majd Anára néztem. – Maga tudja, hol van?

    – A recepciós azt is elmondta ennek a Nakamurának. Innen pár száz méterre, a reptér irányában, de nem közvetlenül a parton, hanem egy kicsit beljebb.

    – Akkor gyerünk, nehogy lemaradjunk a fickóról – mondtam, és nekiindultam.

    – Tudtam, hogy belekerülök a nyomozás sűrűjébe – sújtott elégedetten a levegőbe az öklével, aztán a retiküljét magához szorítva követett.

    Ott ültünk tehát az asztalnál, velünk szemben a három hamiskártyás négerrel, s miközben az asztal alatt Ana csuklóját szorítottam, hogy ne húzza elő a pisztolyt, a szemem sarkából Nakamurát lestem. Szerencsére eddig nem figyelt fel ránk, és nagyon reméltem, hogy nem is fog.

    Ehhez azonban az kellett, hogy Ana nyugton maradjon. Vagy legalábbis kellett volna, de a lány igazságérzete nem akart csillapodni.

    – Megint összenéztek! – sziszegte hirtelen.

    – Mi is összenéztünk, és nem történt semmi.

    – De a behemót kacsintott a bajuszosnak. Igaz, alig láthatóan, de kacsintott.

    A trió bajuszos tagjára néztem, aztán a nagydarabra, végül vállat vontam.

    – Talán belement valami a szemébe.

    – Én előhúzom a pisztolyt.

    – Nem húzza!

    – Épp csak megmutatom nekik.

    – Nem fogja megmutatni.

    – Jó estét! Valami baj van? – szakította félbe emelkedett hangulatú társalgásunkat valaki.

    Felnéztem, egy elegáns, sötét öltönyt viselő, ötven körüli férfi állt mellettünk.

    – Nincs semmi baj – nyugtattam meg, s igyekeztem visszagyömöszölni Ana stukkert markoló kezét a retikülbe.

    – Az ott egy pisztoly? – érdeklődött az öltönyös kíváncsi ábrázattal, miközben megpróbált belesni az asztal alá.

    – Csupán egy kabala nyúlláb – válaszoltam, megszorítva Ana csuklóját, mire elernyedt a keze, és a fegyver visszacsusszant a retikülbe.

    Becsattintottam a zárat, majd az öltönyösre mosolyogtam.

    – Most már nem is vesszük elő, ha eddig nem hozott szerencsét.

    – De magának, mint biztonsági őrnek, nem ránk kéne figyelnie, hanem arra, hogy ne csaljanak! – nézett rá szigorúan Ana.

    – Nem biztonsági őr vagyok, hanem Lucas Lorenzó, a kaszinó tulajdonosa – felelte hűvösen az öltönyös. – És természetesen ügyelünk a játék tisztaságára. Önök szerint csal valaki?

    – Nem – vágtam rá gyorsan, de azt nem tudtam megakadályozni, hogy Ana a mutatóujjával ne döfjön a nagydarab néger felé.

    – Ő is meg a két haverja is!

    – Ez nagyon súlyos vád – jelentette ki Lorenzó.

    – És ha valaki ilyesmit állít, azt móresre tanítom! – mordult fel a néger, kihívóan rám meresztve a szemeit.

    Nakamura felé sandítottam, s láttam, hogy az órájára pillant, aztán jelzi az osztónak, hogy a következő játékra még marad.

    – Egy szóval sem mondtam, hogy maga csal – fordultam a néger felé, felemelve a két kezem.

    – De a nője igen, szóval kérjen bocsánatot a nevében! – vált fenyegetővé a néger hangja.

    Körbepillantottam a félhomályos teremben, felnéztem Lorenzóra, végül a behemóthoz fordultam.

    – Oké, bocsánatot kérek.

    A fickónak elégedett vigyor suhant át az ábrázatán, láthatóan élvezte, hogy sikerült valakit nyilvánosan megaláznia. Anára néztem, aki majd szétrobbant a dühtől, s láttam, hogy a keze elindul a retikülje felé.

    Ezt nem ússzuk meg csetepaté nélkül – gondoltam, és felsóhajtottam.

    – Igazából rosszul fejeztem ki magam az előbb – mondtam, lassan a négerre emelve a tekintetemet. – Úgy értettem, hogy nem maga csal… hanem maguk csalnak a cimboráival együtt.

    Ana arca felragyogott, mint egy transzparens, a néger orrlyukai pedig kitágultak, akár egy támadni készülő bikáé.

    – Uraim, ha nézeteltérésük van, kérem, hagyják el a termet, és kint rendezzék le a vitát – szólalt meg Lorenzó.

    Még egyszer Nakamura felé sandítottam, aki láthatóan teljesen belefeledkezett a játékba, aztán fújtam egyet, s felálltam.

    – Szerintem jobb lesz, ha mi most megyünk – nyújtottam oda a kezem Anának, és elindultam vele a kijárat felé.

    Nagyon reméltem, hogy a néger trió beéri a távozásunkkal, de az ajtóhoz érve a lány odahajolt hozzám.

    – Jönnek a nagydarabék is – súgta hátra pillantva.

    – Hurrá – morogtam.

    A szabadba érve dühösen odafordultam hozzá.

    – Miért nem tud nyugton maradni azon a csinos kis fenekén?! Hogyan kövessem Nakamurát feltűnés nélkül, ha közben tömegverekedésbe keveredek?

    – Mit csináljak, ha nem bírom az igazságtalanságot?! – vágott vissza sértett önérzettel.

    – Menjen ügyésznek vagy bírónak. Most viszont tűnjünk el innen, azután én visszalopakodok, lesbe állok, és…

    Nem fejezhettem be, mert az ajtó kivágódott, s kinyomult a behemót meg a két cimborája.

    – Na mi van, okosfiú, menekülünk, menekülünk? – gúnyolódott a nagydarab.

    – Nem, csak egy kicsit odébb megyek, hogy ne vonzzuk a közönséget – feleltem az igazságnak megfelelően, s rögtön át is mentem Anával az út túloldalára, ahol a pálmák lombkoronája jótékony félhomályba burkolta az amúgy is gyéren megvilágított környéket.

    – Nem is kellenek tanúk – röhögött a nagydarab bajuszos cimborája, miközben gyorsan körbefogtak bennünket.

    – Hívja fel Mike-ot, és mondja meg neki, hol vagyunk – súgtam Anának, majd óvatosan ellöktem magamtól, hogy kikerüljön a várható csetepaté középpontjából, aztán a bajuszos felé fordultam.

    – Ez afféle testőrbajusz akar lenni? – tudakoltam a szőrzetre mutatva.

    – És ha igen, akkor mi van? – kérdezett vissza a bajuszos kihívóan.

    – Semmi – feleltem, majd rövid szünet után hozzátettem: – Csupán arra gondoltam, az ilyen cipőkefeutánzat nagyon csálén tud ám állni, ha rendesen szájon vágják az embert.

    – És ugyan ki fog szájon vágni?

    – Ha muszáj lesz, akkor én – mosolyogtam rá szerényen.

    – Inkább majd mi tanítunk egy kis jómodort – mondta a nagydarab másik cimborája, akinek a fülei előtt valamilyen titokzatos okból pillangótetoválások pompáztak.

    – Az ember azt hinné, akinek a fején lepkék pompáznak, az békeszerető – jegyeztem meg, s kicsit odébb csusszantam, mielőtt teljesen mögém kerülhetett volna.

    – Mellesleg nagyon klasszak – jegyeztem meg a pillangókra mutatva. – Nagyfokú humánumról árulkodnak. Nem felejthetnénk el ezt az egész kis civakodást? Végül is szép langymeleg este van, pénzt csak én vesztettem, szóval nekem kéne idegesnek lennem, és különben is…

    Nem fejezhettem be, mert a baloldalamon álló behemót előre lendült, hogy letaglózzon egy ütéssel. Villámgyorsan oldalra léptem, jobb alkarommal belevágtam a kinyújtott könyökhajlatába, majd felé pördültem, s beküldtem egy balhorgot a bordáira. Halk reccsenés hallatszott, a behemót pedig nyögve összegörnyedt, így tudtam foglalkozni a két cimborájával is. Egy bal köríves rúgással combon rúgtam a pillangófejűt, s rögtön utána, ígértemhez híven, szájon kaptam a bajuszost egy jobbhoroggal.

